ธ.ก.ส. เร่งให้เกษตรกรกว่า 4 แสนคน รีบแจ้งเลขบัญชีเพื่อรับเงินเยียวยา ที่ www.เยียวยาเกษตรกร.com
ธ.ก.ส. เร่งให้เกษตรกรกว่า 4 แสนคน รีบแจ้งเลขบัญชีเพื่อรับเงินเยียวยา ที่ www.เยียวยาเกษตรกร.com นายกษาปณ์ เงินรวง รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ขณะนี้ยังมีเกษตรกรที่ขึ้นทะเบียนขอรับเงินช่วยเหลือเยียวยาเกษตรกร คนละ 15,000 บาท จ่ายเดือนละ 5,000 บาท เป็นระยะเวลา 3 เดือน ในกลุ่มที่ 1 ทั้งรอบที่ 1 และรอบที่ 2 ยังไม่พบบัญชีที่จะรับโอนเงินจํานวนกว่า 4 แสนคน ทําให้ ธ.ก.ส. ไม่สามารถโอนเงินเยียวยาให้ได้ ขอให้เกษตรกรที่มีสิทธิ์ได้รับเงินเยียวยาทั้งในรอบที่ 1 และรอบที่ 2 รีบแจ้งเลขที่บัญชีเงินฝากผ่านทางเว็บไซต์ www.เยียวยาเกษตรกร.com โดยเร็ว โดยเป็นบัญชีธนาคารใดก็ได้ ไม่จําเป็นต้องมาเปิดบัญชีใหม่กับ ธ.ก.ส. ซึ่งวิธีที่สะดวกรวดเร็วที่สุดคือ บัญชีที่ผูกพร้อมเพย์กับบัตรประชาชนสําหรับข้อมูลเกษตรกรกลุ่มที่ 1 รอบที่ 2 มีจํานวนกว่า 3.5 ล้านคน ซึ่งหลังจากได้ทําการตรวจสอบ ความซ้ำซ้อนและคัดกรองสถานะผู้เสียชีวิต เหลือผู้มีสิทธิ์จํานวน กว่า 3.4 ล้านคน โดยจะดําเนินการจ่ายตั้งแต่บัดนี้จนถึง 29 พฤษภาคม 2563 ธ.ก.ส. ดําเนินการโอนเงินเยียวยาให้เกษตรกรกลุ่มที่ 1 ไปแล้วกว่า 3.7 ล้านคน เป็นจำนวนเงินกว่า 1.8 หมื่นล้านบาท ด้านเกษตรกรกลุ่มที่ 2 ที่อยู่ระหว่างการปรับปรุงข้อมูลทะเบียนเกษตรกรและการขึ้นทะเบียนใหม่เพิ่มเติม เมื่อได้รับรายชื่อจากกระทรวงเกษตรฯ และผ่านการตรวจสอบความซ้ำซ้อนแล้ว ธ.ก.ส. จะเร่งดําเนินการโอนเงินเข้าบัญชีเกษตรกรโดยเร็วต่อไป